ועדת הכלכלה, כנסת 16, פרוטוקול מספר 51, 2003-07-24 15:10

שלום שמחון: אני רוצה לפתוח את הישיבה בנושא הצעת חוק משק הגז הטבעי (תיקון מס' 2), התשס"ג-2003.

שלום שמחון: אנחנו מכינים אותה לקראת קריאה שנייה ושלישית.

שלום שמחון: קיימנו עד עכשיו שתי ישיבות, ב-16.7 וב-22.7.

שלום שמחון: אנחנו הגענו עד סעיף 5(ג).

שלום שמחון: בישיבה הקודמת ביקשה "ים תטיס" להגיש הצעה שתאפשר לה לעשות פעילויות נוספות מעבר לפעילות המותרת לה עכשיו על-פי החוק.

שלום שמחון: כדי שההצעה הזאת תונח על השולחן אתם צריכים למצוא חבר כנסת שיגיש אותה.

שלום שמחון: אני אביא לדיון כל הצעה שחבר כנסת ישים על השולחן ואביא אותה להצבעה, אלא אם כן תהיה בסופו של דבר הסכמה סביב ההצעה שהוצעה בדיון הקודם, שנגעה בעניין אחר.

דרורה ליפשיץ: אני מבינה שההצעה הזאת לא מונחת על השולחן.

שלום שמחון: נתקדם הלאה.

שלום שמחון: אם היא תהיה מונחת, אני מבין שהממשלה רוצה למשוך את הצעת החוק.

אליעזר כהן: אבל היא מונחת.

לאה ורון: ההצעה לא מונחת עדיין.

לאה ורון: זה פנייה, כמו כל פנייה של הציבור לוועדה.

שלום שמחון: חבר הכנסת אליעזר כהן, כדי שההצעה שלהם תידון מישהו צריך להגיש אותה.

שלום שמחון: אני אמרתי מראש שאני נגדה ואני לא מסתיר את זה.

שלום שמחון: בוודאי שאני לא יכול להגיש אותה.

אליעזר כהן: אני לא הסתרתי את זה שאני בעד כחול-לבן.

שלום שמחון: אבל קח בחשבון שאולי הממשלה תמשוך את ההצעה.

אליעזר כהן: אני מכיר במקרה מישהו שקצת מתמצא בעסק הזה, שהיה פעם שר התשתיות.

אליעזר כהן: אני אשאל אותו ואם זה ייראה לו אז אני אריץ את ההצעה, בוודאי.

גדעון תדמור: בישיבה הקודמת דובר על הצעה לפיה אנחנו חשבנו שיהיה ראוי שהחוק יעניק לשרים את הסמכות לאפשר לספק להיות גם בעל רישיון הולכה.

גדעון תדמור: זאת היתה מהות ההצעה שלנו.

גדעון תדמור: בינתיים – לרבות הבוקר בתקשורת – קראנו שבכיר במשרד האוצר איים, גם על הוועדה וגם על הספקים, שאם הצעה כזאת תונח על שולחן הוועדה - - -

שלום שמחון: אני רוצה לומר לפרוטוקול שאף אחד ממשרד האוצר לא דיבר אתי ובוודאי לא איים עלי.

גדעון תדמור: היה כתוב בעיתון "הארץ" הבוקר שבכיר באוצר, שאני לא יודע מי הוא, אמר לכתב העיתון שאם הצעה מסוג זה תונח על שולחן הוועדה הממשלה תמשוך את הצעת החוק משולחן הוועדה.

גדעון תדמור: אני מצטט מה שכתוב.

שלום שמחון: אני יכול להציע לממשלה שהיא תמשוך את זה רק אחרי שזה יעבור בוועדה.

שלום שמחון: בינתיים זה עוד לא עבר.

גדעון תדמור: אנחנו באים לכאן עם מצוקה אמיתית של השטח.

גדעון תדמור: בעוד חודש, חודש וחצי, אנחנו נגיע לחוף.

גדעון תדמור: עוד חודש וחצי נהיה מסוגלים להגיע לתחנת הכוח אשכול ולאתרים נוספים שצריכים לצרוך גז אך אין אפשרות להתחבר לאותם מקומות.

גדעון תדמור: ויותר מזה, גם אותו חיבור ישיר שאנחנו מדברים עליו לתחנת הכוח אשכול לא ניתן יהיה ליישם אותו, לפתוח את השיבר, אם לא תהיה חברה שתתפעל את אותו חלק.

גדעון תדמור: הכול מתחיל גם בצינור של 400 מטר שמחבר את המתקנים שלנו בחוף אשדוד לתחנת הכוח.

שלום שמחון: אתם רוצים שתהיה סמכות לשרים לאפשר גם לכם לעשות חלק מהפעילויות?

גדעון תדמור: הקמה ו/או הפעלה.

גדעון תדמור: אבל היות וכאן מונחת הצעה של הממשלה, שלכאורה באמצעות חברה ממשלתית יכולה לפתור את הבעיה הזאת, ואני מבין שהחברה הממשלתית הזאת כבר הוקמה, ולפי ההצעה הזאת החברה הממשלתית הזאת יכולה לקבל מיד רישיון, ובאמצעות הרישיון הזה היא יכולה להעסיק קבלנים, ולצורך העניין, אם יהיה צורך, ואני מבין שזאת העמדה, ניתן יהיה להעסיק גם את "ים תטיס" או כל ספק אחר כקבלן לצורך הקמה ולאחר מכן לתפעל את אותם חלקים של המערכת באמצעות החברה הממשלתית – אני מתכוון לחבג"י (חברת גז ישראל) – אז אנחנו מוכנים, לפחות מנקודת המבט שלנו, לסמוך פעם נוספת על הממשלה, למרות שנכזבנו בעבר.

דוד טל: לא כדאי לך לסמוך עליה.

דוד טל: לא בשל הפן הפוליטי אלא בשל הביצועים שלה.

גדעון תדמור: בצוק העתים ולאור המצב שבו אנחנו נמצאים אנחנו מוכנים לסמוך על הממשלה בנקודה הזאת, בכל מה שקשור לרישיון.

גדעון תדמור: עדיין אנחנו מבקשים להניח על שולחן הוועדה – ומקווים שחבר כנסת כלשהו יחליט לעשות את זה – הצעה שתאפשר לאותה חברה ממשלתית שתהיה בעלת רישיון ההולכה על-פי החוק להשתמש בין היתר בספק כקבלן על מנת לבצע את העבודה.

אליעזר כהן: באחת מהישיבות פה שמענו שאין די קבלנים לבנות צינורות.

אליעזר כהן: פתאום השוק התעורר וגילינו שיש קבלנים.

שלום שמחון: אני אגיד על רקע מה עלתה השאלה, כיצד אני רואה את זה.

שלום שמחון: אנחנו יכולים למצוא את עצמנו במצב שלנגד עינינו נוצר מונופול חדש.

שלום שמחון: בכל הכבוד לפעולה הענקית שעשתה "ים תטיס" ומה שהיא תעשה בעתיד בתחום משק הגז, אנחנו יודעים שבהחלטה מהסוג הזה אפשר לגרום לכך שהיא תהיה גם מי שמביא את הגז, גם מי שבונה את התשתית היבשתית וגם מי שמניחה אותו עד לאן שהיא צריכה להוליך.

מל פולישוק-בלוך: היא יכולה גם לייצר חשמל לפי החוק.

אליעזר כהן: אני מודאג מאוד מזה.

אליעזר כהן: אבל אם אתה שואל אותי מה עדיף כאשר מצאו כבר גז, שהם יעשו גם את ההולכה וגם את ההספקה וגם יתקינו את הצינורות או שהגז הזה יישאר בים – אני מעדיף את האפשרות הראשונה.

שלום שמחון: חבר הכנסת כהן, יש לך בינתיים זמן להחליט אם אתה רוצה להגיש את ההצעה הזאת.

אליעזר כהן: אני אבדוק את זה עם השר ליברמן.

שלום שמחון: בהנחה שאחד מחברי הכנסת יחליט להניח את ההצעה הזאת על השולחן, ואני מניח שמישהו יחליט להניח אותה - - -

גלעד ארדן: האם אנשי האוצר הסבירו כבר את עמדתם, למה הם ימשכו את הצעת החוק?

שלום שמחון: בינתיים אף אחד עוד לא הניח את ההצעה.

גדעון תדמור: אדוני היושב-ראש, אמרת שאתה מתנגד לקונצפט שהספק יקבל רישיון הולכה.

גדעון תדמור: לפי ההצעה שאנחנו כתבנו ואנחנו מקווים שתונח על שולחן הוועדה אנחנו לא מציעים שלספק יהיה רישיון.

גדעון תדמור: אנחנו מציעים שהחברה הממשלתית תהיה רשאית להתקשר, בין היתר, עם ספק לצורך ההקמה בלבד, והחברה הממשלתית היא שתהיה בעלת רישיון ההולכה וההפעלה.

גדעון תדמור: אנחנו לא מדברים על הרעיון שנדון בישיבה הקודמת ושאתה אמרת שאתה מתנגד לו.

שלום שמחון: לפי מה שאתה אומר, אתם מבינים שקצב העבודה של הממשלה בעייתי ואתם מוכנים לעשות חלק מהעבודה.

שלום שמחון: אתם לא מבקשים לקבל רישיון הולכה והפעלה.

אליעזר כהן: שהממשלה תפתיע אותנו ושתסדר שלא יהיה מונופול.

אתי בנדלר: עו"ד ורדית רז, האם יש הגבלה על בעל הרישיון לקחת אותם כקבלן?

ורדית רז: בעל הרישיון כחברה ממשלתית כפוף לחוק חובת המכרזים ותקנותיו.

ורדית רז: הוא יצטרך לפעול בהתאם לתקנות חובת המכרזים.

אתי בנדלר: כמו שהממשלה היתה לכאורה כפופה כשהיא בחרה את חברת החשמל כקבלן.

ורדית רז: לא חלה בעניין הזה הוראה מיוחדת.

ורדית רז: הוא צריך לפעול מהשיקולים העסקיים שלו.

אתי בנדלר: זאת אומרת שבעל הרישיון כחברה ממשלתית יכול לפנות לחברת החשמל כקבלן, הוא יכול לפנות ל"ים תטיס" כקבלן, הוא יכול לפנות לכל אחד.

ורדית רז: אם הוא חושב שמבחינת השיקולים העסקיים שלו זה הדבר הנכון ביותר לעשות.

גלעד ארדן: אם אתם לא מציעים לאסור על החברה הממשלתית לקחת אותם כקבלן, למה אתם לא מוכנים שהשר יוכל לקחת אותם כקבלן?

גלעד ארדן: או הכול או לא כלום.

אתי בנדלר: אני חושבת שצריך לאסור את זה על המדינה באופן כללי, כדי לא לעקוף את כוונת החוק, ואנחנו נגיע לזה כשנעסוק בסעיף 90א.

אתי בנדלר: כשיהיה בעל רישיון, שהוא יפעל לפי תקנות חובת המכרזים בלי להגביל אותו.

גלעד ארדן: לאסור על המדינה לבחור את "ים תטיס" כקבלן?

גלעד ארדן: ואם לא ייגש אף אחד?

אתי בנדלר: אבל הקימו כבר חברה.

אתי בנדלר: הם אומרים שהיא נרשמה אתמול.

גלעד ארדן: בסדר, אבל היא זאת שתקים?

גלעד ארדן: היא הרי תוציא מכרז.

אתי בנדלר: אנחנו לא מכתיבים לבעלת הרישיון את מי לבחור כקבלן.

גלעד ארדן: ואם הם היחידים שייגשו למכרז הזה?

אתי בנדלר: אז ייקחו אותם.

גלעד ארדן: אבל אמרת שיש לאסור את זה עליהם.

אתי בנדלר: לא.

אתי בנדלר: אמרתי שלא יתכן שהמחוקק יקבע בחוק, שהחברה תוכל להטיל על מאן דהו שלא יכול להיות בעל רישיון את התפקיד, לא כבעל רישיון אלא כקבלן.

אתי בנדלר: זאת היתה הביקורת העיקרית שלי.

אתי בנדלר: אבל משלא זה התהליך אלא משמוקמת חברה ממשלתית, והדבר אופשר בחוק, והיא זאת שתקבל את הרישיון, מכאן ואילך הדרך פתוחה לבעל הרישיון לנהוג לפי הוראות החוק, לקחת כקבלן את מי שהוא רוצה בהתאם להליכים שהוא צריך לעשות לפי חוק חובת המכרזים.

גדעון תדמור: אולי במקרה הזה הפתרון הטוב ביותר הוא בכלל להשמיט את התוספת של סעיף 90א רבתי.

גדעון תדמור: אני חושב שבמקרה הזה זה הפתרון הראוי.

אתי בנדלר: נכון, גם אני סבורה כך וזה מה שאני הולכת להציע.

אתי בנדלר: אני מקווה שהממשלה תקבל את ההצעה.

ורדית רז: לפי הרישומים שלי אנחנו קראנו גם את סעיף 5(5) ונותר לנו לקרוא את סעיף 6, שמוסיף את סעיף 90א רבתי.

ורדית רז: סעיף 5 – הוספת סעיף 11א "(ד) על רישיון שניתן לפי סעיף זה ועל בעל הרישיון" – דהיינו החברה הממשלתית – "יחולו, בכפוף להוראות סעיף זה, ההוראות לפי חוק זה כפי שהן חלות על רישיון מסוגו ועל בעלו, ולעניין רישיון הולכה – ההוראות החלות על רישיון כאמור שניתן לפי סעיף 9 ועל בעלו.

ורדית רז: "

שלום שמחון: חזרתם על זה עכשיו וזה בסדר.

שלום שמחון: אם אף אחד לא עוצר אותנו, אנחנו ממשיכים.

ורדית רז: סעיף 6 נועד לאפשר למדינה להתמודד עם מצב שאין מי שיקים את מערכת ההולכה ומשיקולי דחיפות של משק הגז או משק האנרגיה היא נדרשת לעשות את זה בעצמה.

ורדית רז: לפי חוות דעת היועץ המשפטי לממשלה הסיטואציה הזאת אפשרית, לממשלה יש סמכויות שיוריות לעשות את זה.

ורדית רז: אנחנו הצענו את התיקון הזה למען הסר ספק.

אתי בנדלר: וכיוון שיש ספק אני מציעה שתשקלו אם למחוק את הסעיף הזה.

גדעון תדמור: ואז גם ההצעה שלנו יורדת.

שלום שמחון: זאת אומרת ההצעה התיאורטית שלכם כי אף אחד פה עוד לא אמר שהוא מניח אותה.

שלום שמחון: אף אחד עוד לא אמר שהוא מתכוון להגיש את ההצעה הזאת, בינתיים רק מדברים מסביב.

ורדית רז: להערכתי ברגע שהוקמה חברה ממשלתית וניתן לתת לה רישיון לפי החוק, והרישיון באמת ינתן לה לפי החוק בהנחה שהתיקון הזה יאושר, הממשלה למעשה כבר לא תוכל לעשות שימוש בסעיף 90א משום שכבר יש גורם שהוא בעל רישיון שמתפקידו ובאחריותו להקים את מערכת ההולכה.

ורדית רז: אזי הממשלה לא תוכל להגיד שהיא בעצמה תתחיל לשכור קבלנים שהם יקימו את מערכת ההולכה, אין בזה שום היגיון.

ורדית רז: הסעיף הזה נועד למצב שאין בעל רישיון משום שבמתכונת הקודמת של החוק היה צריך לערוך מכרז ואז לעריכתו של המכרז הממשלה רצתה לקדם את לוחות הזמנים של הקמת המערכת.

שלום שמחון: כלומר שאת לא נגד הורדת הסעיף הזה.

ורדית רז: אני לא נגד הורדת הסעיף, בכפוף לכך שהסעיף שדן באפשרות להעניק לחברה ממשלתית רישיון אכן יאושר היום כדי שבימים הקרובים אנחנו נוכל כבר לתת את הרישיון לחברה החדשה.

ורדית רז: זה סעיף 5, שמוסיף את סעיף 11א לחוק, שמאפשר לתת רישיון, כולל רישיון הולכה, לחברה ממשלתית.

ורדית רז: אנחנו מדברים על חברה שכבר הוקמה.

דרורה ליפשיץ: הצענו פתרון שמדבר על חברה ממשלתית שהעיסוקים שלה הם לפי חוק משק הגז.

דרורה ליפשיץ: אם הוועדה חושבת שאי אפשר לאשר את הסעיף הזה בלא אישור ועדת הכלכלה, גם לגבי חברה שמוקמת רק למטרות האלה, אז אנחנו נזקקים לסעיף 90א המוצע.

דרורה ליפשיץ: אנחנו צריכים אלטרנטיבה כי אין לנו בעל רישיון ואנחנו מוכרחים שתהיה אפשרות לפעול בהתאם לחוות הדעת של היועץ המשפטי לממשלה.

דרורה ליפשיץ: אם הוועדה תאשר שחברה ממשלתית תוכל לקבל רישיון הולכה, אפילו בסייג של חברה שמוקמת רק לצורך המטרות לפי החוק הזה, אז אנחנו באמת לא נדרשים לסעיף 90א המוצע.

שלום שמחון: חבר הכנסת אליעזר כהן, אתה מגיש את ההצעה או לא מגיש אותה?

אליעזר כהן: כתבתי פקס לשר ליברמן ואני אענה לך כאשר אקבל ממנו תשובה.

שלום שמחון: יכול להיות שאין בעיה בכלל כי אם אף אחד לא יגיש את ההצעה אז הכול נשאר אותו דבר.

ורדית רז: הם מוכנים לא להגיש את ההצעה אם אנחנו נרד מסעיף 90א.

אליעזר כהן: אם יורידו את סעיף 90א אז אני אוריד את ההצעה, אז אין בעיה.

אתי בנדלר: אני חושבת שאפשר להתלכד סביב הצעת פשרה שהציעה עו"ד ליפשיץ לעניין הזה.

גלעד ארדן: אני לא מבין למה למדינה להגביל את עצמה פה ולהביא למצב שאולי משק הגז והאנרגיה ייפגע.

שלום שמחון: יכול לבוא בן אדם מהרחוב בתל-אביב – ואני לא מתייחס חלילה כך אל מר תדמור – ולהביא פה איזה נייר שאני אצטרך לדון בו עכשיו.

שלום שמחון: אני רוצה לדעת האם מי מחברי הכנסת רוצה להניח את הנייר הזה על השולחן כדי שאני אדבר עליו.

גלעד ארדן: יכול להיות, תלוי מה הם יגידו.

גלעד ארדן: אם בסוף תגיעו למצב שתצטרכו לבחור בין משהו שנראה כמו מונופול לבין לאבד לחלוטין את ההובלה של הגז, למה למנוע מעצמכם חלק מהאופציות?

אליעזר כהן: אדוני היושב-ראש, לא קמתי הבוקר עם הכרח להגיש את זה, שלא יהיו אי-הבנות.

דרורה ליפשיץ: רק עכשיו הבנתי שהכול הוא מין loop כזה של אחד אחרי השני.

דרורה ליפשיץ: נתחיל לנסות לפתוח את הפלונטר.

דרורה ליפשיץ: הדבר הראשון הוא סעיף 11א(א) [סעיף 5 לתיקון] שמאפשר לתת רישיון לחברה ממשלתית.

גלעד ארדן: דרך אגב, עד היום המדינה ניהלה את זה נהדר, אין סיבה שנפקפק בזה שאתם לא עושים את זה טוב, אנחנו מתנצלים.

דרורה ליפשיץ: בסעיף הזה אנחנו מציעים לאפשר לתת רישיון לחברה ממשלתית, וזאת בעצם החלטת הקבינט החברתי-כלכלי, להקים חברה ממשלתית.

דרורה ליפשיץ: בפועל הוקמה חברה ורוצים לתת לה רישיון.

שלום שמחון: כדי שתנוח דעתכם, את רוצה שאני אצביע כעת על הסעיף הזה כדי שתדעו שזה עבר?

דרורה ליפשיץ: אם הסעיף הזה יעבור בנוסחו הנוכחי אז אנחנו מבחינתנו יכולים להתקדם הלאה.

אתי בנדלר: אתה הצעת שמתן רישיון לחברה ממשלתית יהיה מותנה באישור ועדת הכלכלה.

אתי בנדלר: אומרת עכשיו גברת רז שהם כבר הקימו את החברה.

גלעד ארדן: חבר הכנסת שמחון, אני שם לב שאתה למעשה הופך את עצמך לשר כלכלה, בלי שיש שר כזה.

גלעד ארדן: זה סיפוח זוחל.

מל פולישוק-בלוך: סליחה, זה לא מדויק.

מל פולישוק-בלוך: הם הקימו את החברה אבל זה לא אומר שנתנו לה את האישור לפעול.

מל פולישוק-בלוך: אפשר להקים עשרים חברות.

אלי רונן: הרישיון כבר בהכנה והיא תקבל רישיון.

אתי בנדלר: יתרה מזה, כרגע הוקמה חברה ממשלתית שזה אמור להיות עיסוקה היחידי והבלעדי, וזה יופי.

דן ורדי: מה זה "זה"?

אתי בנדלר: עיסוק במשק הגז הטבעי.

דן ורדי: הגז זה דבר גדול.

דן ורדי: ההולכה?

דן ורדי: הקנייה?

דן ורדי: החלוקה?

אתי בנדלר: אנחנו מדברים רק על הולכה?

אתי בנדלר: כשאנחנו אומרים ש"זה עיסוקה היחידי", מה זה "זה"?

דרורה ליפשיץ: מטרות לפי חוק משק הגז הטבעי.

אתי בנדלר: ביצוע פעולות התואמות את מטרות החוק.

מל פולישוק-בלוך: הקמת הצינור.

אתי בנדלר: לא רק זה.

אתי בנדלר: זה יכול להיות הקמת צינור וזה יכול להיות אחר-כך ההולכה.

דרורה ליפשיץ: השאלה שהתעוררה בישיבה הקודמת היתה האם הממשלה תוכל באמצעות הסעיף הזה לאפשר גם לחברת חוצה ישראל או לחברה ממשלתית אחרת, כמו חברת חשמל, להיות בעלות רישיון הולכה.

אליעזר כהן: עד עכשיו לא גילינו יותר מדי מתלהבים לעניין.

דרורה ליפשיץ: אמרנו שאנחנו מוכנים לצמצם את זה ולומר שאנחנו מבקשים לאשר – בלי אישור ועדת הכלכלה – את האפשרות לתת רישיון לחברה ממשלתית שמוקמת רק למטרות לפי חוק משק הגז הטבעי.

דרורה ליפשיץ: לעניין הזה כבר באמת הוקמה חברה, יש החלטה של הקבינט החברתי-כלכלי.

דרורה ליפשיץ: אם אנחנו יכולים להמשיך במהלך הזה ובכיוון שהתחלנו בו, אנחנו לא נדרשים לסעיף נוסף שמאפשר למדינה לפעול באמצעות מי שאינו בעל רישיון.

שלום שמחון: אנחנו יכולים להציע נוסחת פשרה בעניין הזה.

אליעזר כהן: נוסחת התקדמות.

דרורה ליפשיץ: אני רוצה לשפר קצת את ההצעה מהפעם הקודמת.

דרורה ליפשיץ: בפעם הקודמת הצענו שלחברה ממשלתית שמוקמת שלא למטרות לפי החוק יידרש אישור ועדת הכלכלה.

דרורה ליפשיץ: הואיל והקונספציה שלנו היא שרישיונות לא באים לאישור ועדת הכלכלה, ואנחנו במילא מדברים על חברה ממשלתית למטרות האלה, אנחנו רוצים לאפשר - - -

אתי בנדלר: היא אמרה שהקונספציה שלהם היא שמתן רישיון לא יכול להיות מותנה באישור ועדת הכלכלה.

דרורה ליפשיץ: כי מתן רישיונות זה פעולה של הרשות המבצעת.

גלעד ארדן: דווקא יש היגיון בדבריה.

שלום שמחון: תביני שבישיבה הקודמת הם לקחו את כל הסמכויות לשר התקשורת.

מל פולישוק-בלוך: מכיוון ששר התקשורת הולך להיות מישהו משינוי וגם שר התשתיות הוא מישהו משינוי, אני לא יכולה לעשות איפה ואיפה.

דרורה ליפשיץ: ההצעה המשופרת שלנו, על בסיס מה שהוצע בפעם הקודמת, היא שהסעיף ידבר מראש רק על אפשרות לתת רישיון לחברה ממשלתית שמוקמת למטרות לפי החוק הזה.

דרורה ליפשיץ: ואז מצד אחד אנחנו משיגים את מה שאתם רוצים, שבעצם חברות ממשלתיות אחרות לא יוכלו לקבל רישיון.

דרורה ליפשיץ: מצד אחר, אנחנו לא שוברים את התפיסה שלנו שאומרת שרישיונות לא צריכים לבוא לאישור ועדת הכלכלה.

אתי בנדלר: דהיינו, ברור שלממשלה לא תהיה סמכות להטיל אף לא תפקיד אחד, לא כקבלן ולא כבעל רישיון, על חברה ממשלתית שעוסקת בתחומים נוספים?

אתי בנדלר: למשל חברת הפחם, או חברת חוצה ישראל וכדומה.

דרורה ליפשיץ: התשובה למה שאת אומרת היא לא כך.

דרורה ליפשיץ: הממשלה לא תוכל לתת רישיון לחברה ממשלתית אחרת אבל כקבלן, על-פי חוות הדעת של היועץ המשפטי לממשלה, ניתן יהיה להעסיק חברה כזאת.

אתי בנדלר: אם כך, למען הסר ספק אולי אנחנו צריכים להבהיר שאסור יהיה למדינה לעשות את זה, לשנות את סעיף 90א רבא.

דרורה ליפשיץ: אנחנו חושבים שזה עדיין נדרש כסמכות שיורית.

אתי בנדלר: אז לשם מה אתם מקימים חברה ונותנים לה רישיון?

לאה ורון: ולמה אתם סוגרים לעצמכם את האופציות?

דרורה ליפשיץ: הדרך הזאת היא דרך ברורה שאנחנו הולכים לפיה.

דרורה ליפשיץ: קיימת האופציה לפי חוות הדעת של היועץ המשפטי לממשלה.

דרורה ליפשיץ: אם אנחנו מוחקים פה את הסעיף אז חוות הדעת שלו תופסת.

אתי בנדלר: אם כך, יכריעו חברי הכנסת אם הם מוכנים להשאיר לכם את האופציה הזאת או לא.

דרורה ליפשיץ: אתם רוצים לוותר על האפשרות של הממשלה לפעול באמצעות קבלן?

שלום שמחון: הדרג הבכיר ממשרד התשתיות שנמצא פה כרגע זה המנכ"ל.

שלום שמחון: הבנתי מה שאתם אומרים, אני גם מבין מה אמרה היועצת המשפטית של הוועדה.

שלום שמחון: בשיחה מוקדמת בינינו לא היתה בעיה עם מה שהציעה כרגע היועצת המשפטית של הוועדה.

שלום שמחון: אין לך בעיה עם זה?

אלי רונן: אין בעיה.

דרורה ליפשיץ: זה מקובל עלינו, רק צריך להיות ברור שאם משהו במהלך הזה לא מתקדם כמו שצריך, האפשרות של חברת החשמל לעסוק עבור המדינה יורדת כעת מן הפרק לחלוטין, כי הוועדה סוגרת את זה עכשיו על מנעול ובריח.

דרורה ליפשיץ: זאת כעת ההצעה של הוועדה, צריך פשוט לדעת את זה.

דרורה ליפשיץ: אם אתם רוצים אז בסדר.

גדעון תדמור: לא יכול להיות.

גדעון תדמור: היום חברת החשמל היא היחידה שעושה משהו.

שלום שמחון: אני רוצה לאפשר לעו"ד אתי בנדלר, היועצת המשפטית, לנסות להוציא אותנו מהפלונטר.

שלום שמחון: יכול להיות שאחרי שהיא תוציא אותנו מהפלונטר לא תהיה יותר בעיה.

שלום שמחון: אם עדיין ייוותר קושי מסוים אז ננסה לפתור אותו ולהתמקד בפתרונות.

שלום שמחון: אם נפתור את הבעיה הזאת למעשה נסיים לדון בהצעת החוק.

אתי בנדלר: אני אבהיר את הבעיה ותחליטו אתם את אשר תחליטו.

אתי בנדלר: עד עכשיו לא היתה אפשרות לתת רישיון לפי החוק לחברה ממשלתית.

אתי בנדלר: לחברת החשמל זה היה אסור משני כיוונים, גם בהיותה ספק חשמל וגם בהיותה חברה ממשלתית.

אתי בנדלר: עכשיו באים ומתקנים את החוק ואומרים שניתן יהיה לתת רישיון לחברה ממשלתית.

אתי בנדלר: אמרנו שאנחנו רוצים לדעת איך זה הולך להיות ולכן מבקשים לראות שזה יהיה באישור ועדת הכלכלה.

אתי בנדלר: עלתה כאן הצעת פשרה שמתן רישיון כזה לא יהיה באישור ועדת הכלכלה ובלבד שיהיה מדובר בחברה ממשלתית שעיסוקה היחידי הוא בביצוע מטרות לפי חוק זה.

אתי בנדלר: אומרת גברת ליפשיץ שאמנם הם מוכנים לרדת מהצעתם לכלול סעיף חדש בחוק, סעיף 90א רבא, האומר שהממשלה בכל מקרה יכולה להטיל חובות לביצוע המטלות לפי החוק על קבלן, ואז הם יכולים לעשות את זה גם על מי שאסור לתת לו רישיון, כמו חברת החשמל וכולי.

אתי בנדלר: מזה הם מוכנים לרדת.

אתי בנדלר: אבל, הם אומרים, תזכרו בראש שלכם שעדיין אנחנו סבורים שגם בלי סעיף כזה, לפי חוות דעת היועץ המשפטי לממשלה, נוכל לעשות את זה גם בעתיד.

ורדית רז: ואם אין בעל רישיון הולכה?

גלי גרוס: גם לפי חוות דעת היועץ המשפטי לממשלה אי אפשר.

גלי גרוס: זה סמכות שיורית בתנאים מסוימים מאוד.

גלי גרוס: אם יש דרך המלך לפי החוק אז גם לפי חוות דעת היועץ המשפטי לממשלה יש ללכת בה.

אתי בנדלר: לפי חוות דעת היועץ המשפטי לממשלה מחר אתם תוכלו לבטל את הרישיון לאותה חברה, לפרק אותה ולהטיל את זה על חברה אחרת, כמו חברת החשמל.

דרורה ליפשיץ: אם יהיו נסיבות שיצדיקו את זה.

אתי בנדלר: השאלה אם חברי הכנסת מוכנים לקבל את זה.

דרורה ליפשיץ: בלי שיהיה לה בעלות במערכת, לחברת החשמל, ורק אם יהיו סיבות מיוחדות.

שלום שמחון: כל הוויכוח כעת הוא האם נוריד את המילים "באישור ועדת הכלכלה".

שלום שמחון: אם נוריד אותן, המשמעות היא שאנחנו מורידים את הסעיף האחרון ואז יסתיים הדיון בהצעת החוק.

גלעד ארדן: אני מוותר על "באישור ועדת הכלכלה".

מל פולישוק-בלוך: אני מוכנה להוריד את המלים "באישור ועדת הכלכלה" ובתנאי שלא תהיה להם אפשרות להעביר את זה לחברה אחרת.

אתי בנדלר: כל עוד יש בעל רישיון הם לא יוכלו להפעיל תאגיד.

גלי גרוס: זה גם מה שאומרת חוות דעת היועץ המשפטי לממשלה, שבגלל שנוצר מצב שאין בעל רישיון למדינה יש סמכות שיורית.

גלי גרוס: יש פה איזה לקונה, מצב שלא הוסדר, אם ההליכים במכרז יכשלו.

אתי בנדלר: האמת היא שהסכנה שהרישיון לחברה הזאת יבוטל ולא יהיה בעל רישיון ויעקפו את זה על-ידי הפעלת קבלן, נראה לי שהיא סכנה רחוקה מאוד.

מל פולישוק-בלוך: אם החבג"י הזאת – איך אתם קוראים לחברה הזאת?

קריאה: היא נקראת "חברת נתיבי גז".

קריאה: חבג"י זה "חברת גז ישראל".

מל פולישוק-בלוך: אם אנחנו עדיין לא יודעים לגמרי איך החברה החדשה תעבוד, אם אולי היא תהיה חברת-קש כדי להפעיל את חברת החשמל, מה שאני חוששת שיהיה, אז איך אנחנו נבקר את העניין?

דן ורדי: אני רוצה להבין את המהות של חבג"י.

דן ורדי: היא עוסקת רק בהולכה או שהיא יכולה גם לקנות ולמכור גז?

אתי בנדלר: לכאורה אם מטרות החברה מאפשרות את זה, היא יכולה.

דן ורדי: אז אתה יצרת למעשה מה שרצית למנוע – מונופול חדש.

אתי בנדלר: מונופול חדש אבל במסגרת חברה ממשלתית.

דרורה ליפשיץ: אבל החברה הממשלתית הזאת היא לא ספק הגז.

מל פולישוק-בלוך: אולי היא תהיה.

דרורה ליפשיץ: היא לא יכולה לייצר גז או לייבא אותו.

אמיר שביט: אין בעיה לאסור את זה בחקיקה, שהם לא יוכלו לייצר גז.

שוקי שטרן: המגבלות על החברה הממשלתית הן המגבלות המנויות בחוק לגבי מי שהוא בעל רישיון הולכה.

שוקי שטרן: מי שהוא בעל רישיון הולכה למשל לא יכול להיות ספק, אבל לא היתה מניעה על-פי החוק המקורי שבעל רישיון הולכה יעסוק בעיסוקים אחרים, לאו דווקא באותה חברה, באותם סייגים שמנויים בחוק.

שוקי שטרן: לכן זה לא חברה שתשלוט.

שוקי שטרן: היא לא יכולה לקנות את קבוצת "ים תטיס", לצורך העניין, ואת British gas ולהשתלט על כל משק הגז בישראל.

שוקי שטרן: החוק אוסר עליה את זה.

מל פולישוק-בלוך: כתוב כך: "לא יעסוק במכר או בשיווק גז בעל רישיון הולכה, ספק חשמל ...".

מל פולישוק-בלוך: ומה כתוב בסעיף 2 להצעת החוק?

מל פולישוק-בלוך: על אף הוראות סעיף קטן (א)(5) רשאי השר להתיר לחברה לעשות הכול.

שוקי שטרן: לא הכול.

שוקי שטרן: רק רישיון חלוקה.

שוקי שטרן: בחוק המקורי האפשרות הזאת ניתנה גם לבעל רישיון הולכה, לעסוק בעיסוקים של חלוקה לא באמצעות אותה חברה.

שוקי שטרן: הוא שציינתי קודם.

שוקי שטרן: בחלוקה יש אלמנט תשתיתי חשוב מאוד של הקמת מערכת צנרת ולא בטוח שיהיו כל המתנדבים בעָם שירצו לעשות את זה.

מל פולישוק-בלוך: אז מי שיקים גם יחלק?

שוקי שטרן: לכן אם לא יהיה מי שיעשה את זה אז החברה הממשלתית תוכל לעשות את זה.

שוקי שטרן: זה כדאי, זה חשוב, זה רצוי.

מל פולישוק-בלוך: אבל רק חלוקה ולא לייצר חשמל או להיות ספקית הגז.

שוקי שטרן: היא לא יכולה להיות ספק חשמל והיא לא יכולה להיות ספק של גז, והיא לא יכולה שיהיו לה בעלויות צולבות עם הגורמים האלה.

מל פולישוק-בלוך: היא יכולה לייצר חשמל?

שוקי שטרן: אם היא רוצה להקים תחנה של 50 מגה-ואט, החוק לא מונע את זה ממנה.

מל פולישוק-בלוך: חברת החשמל יכולה להיכנס פה או לא?

שוקי שטרן: לא, חברת החשמל לא יכולה להיכנס פה.

לאה ורון: גברת דרורה ליפשיץ, בדיון הקודם דיברת על כך שאתם תסכימו שיהיה אישור של ועדת הכלכלה במקרים שהחברה תהיה חברה קיימת בלבד ושלא יוטלו עליה תפקידים אחרים.

דרורה ליפשיץ: אז לא יהיה צורך באישור ועדת הכלכלה.

דרורה ליפשיץ: אנחנו מסכימים עכשיו גם לצמצם.

אמיר שביט: אנחנו מסכימים יותר מכך, שהרישיון ינתן רק לחברה שמראש הוקמה לצורך ביצוע המטרות האלה.

אתי בנדלר: רישיון כזה יהיה רק לחברה שאלה מטרותיה.

לאה ורון: באישור ועדת הכלכלה אפשר יהיה להטיל על החברה הזאת מטלות נוספות?

אתי בנדלר: אי אפשר יהיה להטיל עליה עוד תפקידים, סוגרים את זה.

לאה ורון: למה לסגור את האופציה?

לאה ורון: בשביל מה?

לאה ורון: אז תצטרכו לתקן עוד פעם את החוק.

אמיר שביט: אנחנו מבינים שאתם רוצים מאוד למנוע את זה שנוכל לתת את הרישיון לחברת החשמל או לחברה אחרת כמו חברת הפחם.

אמיר שביט: אנחנו מסכימים לעיקרון הזה.

אמיר שביט: אנחנו אפילו מוכנים להגיד באופן מפורש שאנחנו ניתן את רישיון ההולכה רק לחברה שפועלת רק למטרות של החוק הזה.

דרורה ליפשיץ: חברת הכנסת פולישוק-בלוך אמרה שיכול להיות שהחברה הזאת בעצם תהיה חברת-קש עבור חברת החשמל.

דרורה ליפשיץ: אפשר לקבוע באופן מפורש את אותן הגבלות שיש בחוות הדעת של היועץ המשפטי לממשלה, שחשבנו עליהן לצורך הפעלה כקבלן באמצעות המדינה, גם לצורך הפעלה כקבלן באמצעות חברה ממשלתית.

דרורה ליפשיץ: זה אומר שבנוסף לחוק חובת המכרזים והתקנות שחלים על אותה חברה ממשלתית, על מנת שהחברה הממשלתית תוכל להעסיק את חברת החשמל בהקשר הזה או למשל את "ים תטיס" או חברות אחרות שאסור להן להיות בעלות רישיונות לפי החוק, יחולו עליה כמה נורמות שקבועות היום בחוות הדעת של היועץ המשפטי לממשלה.

אתי בנדלר: אז היא תצטרך את אישור ועדת הכלכלה.

דרורה ליפשיץ: אחד, שהיא לא בעל ---, ושניים, שזה יהיה רק בתנאים מיוחדים מאוד.

שלום שמחון: אני מציע לתת לכם כמה דקות לחשוב.

שלום שמחון: אם תגיעו עם נוסח מוסכם בעוד 10 דקות, בסדר.

שלום שמחון: אם לא תגישו הצעה מוסכמת, אני אשאל את חברי הכנסת האם הם מגישים את ההצעה של "ים תטיס" ואז אני אעבור סעיף-סעיף ונצביע.

שלום שמחון: אם אחד מחברי הכנסת יגיש הצעה שהיא בניגוד לעמדת הממשלה וההצעה תעבור, אני מבין שאתם תמשכו את הצעת החוק ולא יהיה לי מה לעשות, אבל אולי זה לא יעבור.

שלום שמחון: (הישיבה הופסקה בין 15:50-16:00)

שלום שמחון: נמצאים איתנו נציגים של חברות אחרות.

שלום שמחון: בעוד אנחנו מעבדים את הנוסח ומנסים להגיע להסכמה, אני רוצה לאפשר לכם להציג בקצרה את מה שאתם מבקשים.

אבי אליהו: הנחנו הצעה בפני משרד האוצר, משרד התשתיות ומשרד ראש הממשלה, שאנחנו מעוניינים לתת מימון לכל נושא הגז מטורקיה, להקים צינור מטורקיה לישראל.

אבי אליהו: העיתוי כעת הוא בלתי רגיל לאינטרסים של מדינת ישראל, אך אף אחד לא הגיב על ההצעה שלנו.

גלעד ארדן: למי שלחתם את זה?

אבי אליהו: סליחה, אל תפריע לי.

אבי אליהו: אני מוכן לספק גז, גם להקים את הצנרת מטורקיה לישראל וגם להקים את המערכת בארץ.

אבי אליהו: ההצעה מונחת כבר זמן רב אך כל הזמן יש סחבת וטקטיקות.

שלום שמחון: אני רוצה לעזור לך.

אבי אליהו: שנייה, חמוד, תנו לי להתבטא.

אבי אליהו: באתי לכאן במיוחד.

גלעד ארדן: אפשר להבין למה לא ענו לך, אולי שלחת גם תמונה עם זה.

גלעד ארדן: מה הסגנון הזה?

אבי אליהו: אני ראיתי את הסגנון שלכם כבר חודשיים.

גלעד ארדן: אתה תצא החוצה.

גלעד ארדן: מי אתה חושב שאתה?

גלעד ארדן: אומר "חמוד", "תשתוק".

גלעד ארדן: שואלים אותך שאלות הבהרה ואתה לא רוצה להציג את עמדתכם.

גלעד ארדן: אני לא חייב לשמוע אותך.

שלום שמחון: מר אליהו, תעזוב את החדר בבקשה.

שלום שמחון: בכל הכבוד, יושב כאן חבר כנסת ואתה התבטאת כלפיו בצורה מאוד-מאוד לא יפה.

אבי אליהו: אני מתנצל, אני חוזר בי.

גלעד ארדן: אני לא מקבל את ההתנצלות שלך כי גם אם אני לא חבר כנסת אתה לא צריך לדבר אלי כך, גם אם אתה לא יודע מי אני.

גלעד ארדן: וגם ליושב-ראש אמרת "חמוד".

שלום שמחון: אני מבקש שתצא החוצה.

שלום שמחון: (מר אליהו יוצא)

שלום שמחון: מר ורדי, מר אליהו יצא החוצה אבל אני אדבר אליך, אני מבין שבאת אתו.

שלום שמחון: אני רוצה להגיד שני דברים.

שלום שמחון: אל"ף, מה שאירע פה היה מאוד לא לעניין.

שלום שמחון: בי"ת, החברה הממשלתית שמוקמת כרגע, זה בדיוק אחד הדברים שהיא צריכה לשקול.

שלום שמחון: אני מניח שמיד עם תחילת עבודתה, אם ההצעה שלכם מונחת היא תישקל על-ידי החברה הזאת.

שלום שמחון: נכון, אדוני המנכ"ל?

אלי רונן: כן, בהחלט.

שלום שמחון: שמעת במפורש, המנכ"ל הודיע שהוא ישקול את הצעתכם כאשר החברה תתחיל לעבוד.

מל פולישוק-בלוך: בכל זאת, אתה מכירים את ההצעה?

מל פולישוק-בלוך: מה דעתך עליה, על רגל אחת?

אלי רונן: אני חושב שמן הראוי שהחברה הממשלתית, לכשתקום, ואני מקווה שזה יהיה בשבועות הקרובים, תקבל הצעה מפורטת.

אלי רונן: אנחנו קיבלנו משהו כללי מאוד.

אלי רונן: היא תקבל הצעה מפורטת, תשקול את ההצעה ואז תחליט.

אלי רונן: הרי ממילא אי אפשר לפנות אליהם בצורה כזאת ולהגיד "גז פרום, בואו תקים לנו את הקו".

אלי רונן: צריך להיות איזה הליך של מכרז כזה או אחר.

אלי רונן: אני חושב שזה נוהל תקין שחויב, וכולם מחויבים, גם חברה ממשלתית.

אלי רונן: אני מניח שהם יוכלו להשתתף בכל הליך.

מל פולישוק-בלוך: אני שואלת את זה כיוון שאחת הסיבות שאנו נדרשים לחוק הזה, כי כל הזמן אומרים לנו – ואני יודעת שזה אמיתי – שאין גופים פרטיים שרוצים להשתתף בהקמה של פרויקט כזה.

מל פולישוק-בלוך: אז אם יש גוף פרטי, וכבר שמעתי כאן על שני גופים כאלה, אז אולי משהו כאן לא מתחבר.

אלי רונן: עד לפני 8-10 חודשים לא מצאנו את אותו גוף פרטי.

אלי רונן: אני חייב לציין שבמהלך החודשים האחרונים יש איזה התעוררות.

אלי רונן: זה יכנס למנדט של החברה הממשלתית שתצטרך לדון בזה.

אליעזר כהן: בינתיים שתי המועמדות העיקריות הן חברת החשמל ו"ים תטיס".

מל פולישוק-בלוך: זה לא כל-כך מקובל עלי.

מל פולישוק-בלוך: כל הזמן אומרים לנו שאין חברה פרטית ובגלל זה עושים את כל המהפך הזה.

מל פולישוק-בלוך: הוועדה הזאת התכנסה פעמים רבות לדון בנושא הזה, עוד בכנסת הקודמת, ולא בודקים ברצינות את מה שיש.

שלום שמחון: קודם כול, מר אליהו הציע פה שני דברים.

שלום שמחון: אנחנו הרי מתעסקים עם הספק השני של הגז כבר זמן רב.

שלום שמחון: הוא אמר שהוא חושב שיש פה חברה מחוץ-לארץ שמסוגלת להניח צינור גז ממקור גז בטורקיה ולהביא אותו עד ישראל על חשבונה.

שלום שמחון: זה עניין אחד.

שלום שמחון: היא מעוניינת לעשות את זה על חשבונה.

שלום שמחון: ואחר-כך הוא דיבר גם על לשנות את הכול.

גלעד ארדן: על אותה הצעה מדברים גם British gas וגם "ים תטיס".

גלעד ארדן: לא נפלנו פה מהכורסאות שלנו.

גלעד ארדן: כל אדם שירוויח 2 מיליארד שקל מוכן לפעמים להשקיע 400 מיליון שקל.

גלעד ארדן: כמה מדהים ...

שלום שמחון: ההצעות כולן יישקלו על-ידי החברה הממשלתית שמוקמת בזה הרגע.

שלום שמחון: למה להתעסק בזה כאן מעבר למה שצריך?

שלום שמחון: אני רוצה להגיד לכם מה הנוסח שהוסכם לעת עתה, שמאפשר להוריד את סעיף 90א, שמאפשר לכם לא להעלות הצעה אחרת.

שלום שמחון: זאת עסקה סיבובית, כמו שאומרים.

אתי בנדלר: הנוסח המוצע הוא בסעיף 11א(א) החדש, ובו ייאמר כדלקמן:

אתי בנדלר: (ב) חברה ממשלתית, כאמור בסעיף זה, לא תהיה רשאית להקים מערכת הולכה באמצעות מי שאינו רשאי להיות בעל רישיון בהתאם להוראות סעיף 8(ב) עד (ד), אלא באישור הממשלה.

אתי בנדלר: "

דוד טל: איפה האישור של ועדת הכלכלה?

אתי בנדלר: במקום "ועדת הכלכלה" יהיה אישור של כל הממשלה.

אתי בנדלר: אם החברה הממשלתית תחליט להטיל על חברה ממשלתית אחרת, או על חברת החשמל או על ספק גז, לבצע עבודות קבלן – זה יהיה חייב באישור הממשלה.

שלום שמחון: שמענו את ההצעה.

שלום שמחון: יש הסתייגות של חבר הכנסת דוד טל.

שלום שמחון: אני רוצה להביא להצבעה את שתי ההצעות, ההצעה שקראה עו"ד בנדלר וההסתייגות של חבר הכנסת טל, שמבקש שזה יהיה באישור ועדת הכלכלה.

דוד טל: למה לא?

דוד טל: המחוקק צריך לפקח על הרשות המבצעת.

גלעד ארדן: אם ההסתייגות של חבר הכנסת טל תעבור וזה יהיה "באישור ועדת הכלכלה", מה המשמעות?

שלום שמחון: אז אין לנו כלום, אנחנו מתחילים מהתחלה.

שלום שמחון: אם תתקבל הצעת הממשלה אז יירד הסעיף האחרון ונוכל להצביע על הצעת החוק בכללותה.

מל פולישוק-בלוך: כל זה בתנאי שהסעיף האחרון יורד.

שלום שמחון: אני רוצה להעמיד להצבעה את הנוסח שקראה עו"ד אתי בנדלר, ולאחר מכן נצביע על נוסח זהה פרט למילים "באישור ועדת הכלכלה" במקום "באישור הממשלה".

שלום שמחון: ברור לגמרי שאם הנוסח של הממשלה יעבור אנחנו נוריד את הסעיף האחרון.

שלום שמחון: אם יעבור הנוסח של חבר הכנסת דוד טל המשמעות היא שאנחנו דוחים את הדיון.

1028: אנחנו מבקשים התייעצות סיעתית.

שלום שמחון: 5 דקות להתייעצות סיעתית, בבקשה.

שלום שמחון: (הישיבה הופסקה בין 16:10-16:15)

שלום שמחון: אני רוצה לעבור להצבעה.

שלום שמחון: עומדות בפני הוועדה שתי הצעות: ההצעה של חבר הכנסת דוד טל, "באישור ועדת הכלכלה", והצעת הפשרה שקראה גברת אתי בנדלר, "באישור הממשלה".

שלום שמחון: הצבעה על סעיף 5 (סעיף 11א לחוק העיקרי) בעד הנוסח של הצעת הפשרה – 4 בעד הנוסח שהציע חבר הכנסת טל – 1 נמנעים – 1 הנוסח של הצעת הפשרה נתקבל.

שלום שמחון: הצעת הפשרה התקבלה.

שלום שמחון: אנחנו רוצים לעבור להצביע על כלל החוק.

דוד טל: תרשמו את ההסתייגות שלי.

שלום שמחון: קודם כול, אנחנו מורידים את סעיף 6 (סעיף 90א לחוק העיקרי).

שלום שמחון: האם צריך להצביע על ההסרה של סעיף 6?

אתי בנדלר: לא.

אתי בנדלר: הממשלה חוזרת בה מסעיף 6 והוא לא קיים יותר.

ורדית רז: הממשלה חוזרת בה מסעיף 6 מהטעם שברגע שיש חברת הולכה הסעיף הופך ללא רלוונטי.

שלום שמחון: אנחנו נצביע על הצעת החוק לקריאה שנייה ושלישית.

שלום שמחון: מי בעד הצעת החוק, כפי שהוקראה בוועדה, עם התיקונים וההשמטות?

שלום שמחון: הצבעה על הצעת חוק משק הגז הטבעי (תיקון מס' 2), התשס"ג-2003, כפי שהוקראה בוועדה בעד – 5 נגד – 1 אין נמנעים הצעת החוק נתקבלה.

שלום שמחון: אישרנו את הצעת חוק משק הגז הטבעי (תיקון מס' 2), התשס"ג-2003.

שלום שמחון: זה יובא להצבעה בשבוע הבא.

אתי בנדלר: ככל שזה תלוי בי.

שלום שמחון: תודה רבה.

דוד טל: זאת הסתייגות מהותית ויש לי עוד שלוש הסתייגויות לא מהותיות.

שלום שמחון: הישיבה תתחדש בשעה 16:55.